Diari Oficial de la Generalitat Valenciana


Sumari del DOGV 2236, del 28-03-1994 (1994/830994)

RESOLUCIÓ d'1 de març de 1994, de la Direcció General de Comerç, sobre ajuda financera a la petita i mitjana empresa comercial.
-------------------------------------------------------------------------------------------------------------------------------

### Dades del document

Número de DOGV
:   2236

Data del DOGV
:   28-03-1994

Secció del DOGV
:   ALTRES DISPOSICIONS

Número del document
:   1994/830994


Data del document
:   01-03-1994

Organisme emissor
:   Conselleria d'Indústria, Comerç i Turisme

Tipus de document
:   Resolució

Anàlisi jurídica

RESOLUCIÓ d'1 de març de 1994, de la Direcció General de Comerç, sobre ajuda financera a la petita i mitjana empresa comercial. [94/1825]  
L'article 12 de l'Ordre de 28 de febrer de 1994, de la Conselleria d'Indústria, Comerç i Turisme, disposa que per resolució de la Direcció General de Comerç s'establirà el règim d'ajudes a les operacions de crèdit que es formalitzen a l'empara dels convenis de col·laboració que la Generalitat Valenciana puga subscriure amb entitats financeres.  
La consecució d'un comerç àgil i eficaç, caracteritzat per la inexistència de desequilibris espacials, per la racionalització dels canals de la distribució i l'eficiència de les empreses, per tal que quede garantit el manteniment de la competitividad del nostre teixit comercial en el seu nou àmbit d'actuació europea, implica la necessitat d'un finançament àgil i flexible que afavoresca les inversions en el sector. En virtut de tot això, resolc:  
Article primer  
D'acord amb allò que es disposa en l'article 12 de l'Ordre de 28 de febrer de 1994, de la Conselleria d'Indústria, Comerç i Turisme, per aquesta resolució s'estableixen les ajudes destinades a facilitar l'accés als recursos financers i reduir-ne el cost, per tal de potenciar la inversió en la PIME comercial i accelerar el procés d'adequació i transformació de les seues estructures a l'actual conjuntura socioeconòmica.  
Article segon  
La destinació del finançament serà l'execució de les inversions que es detallen a continuació, en establiments preexistents, o com a conseqüència de noves obertures per ampliació d'empreses, implantacions de comerç associat agrupat físicament i implantacions en àrees insuficientment dotades:  
1. Obres de construcció, condicionament i reforma de locals.  
2. Immobilitzat material nou.  
3. Adquisició de sòl i locals comercials, sempre que la inversió vaja destinada a l'ampliació o transformació d'establiments ja existents, en el supòsit de comerç independent, i, en tot cas, quan la inversió siga promoguda pels comerciants que pertanyen a formes de comerç associat o integrat. Amb aquesta finalitat, es considera com a inversió el cost dels drets d'ocupació de llocs als mercats, sempre que, al mateix temps, es condicionen.  
4. Millora o adequació del capital circulant a l'estructura financera de l'empresa, sempre que, simultàniament o en un període inferior a dos anys com a màxim, s'hagen realitzat inversions en actius fixos que siguen significatives i que no es destinen a la instal·lació d'una nova empresa i sempre que la seua finalitat no siga la reconstitució de tresoreria.  
No es computaran com a despeses d'inversió per tal d'ajudar en el finançament les despeses d'estudi o projecte (tret de si aquestes són exigides pels serveis tècnics de la Direcció General de Comerç), fons de comerç, drets de traspàs i compra de mercaderies, objecte de comercialització de l'establiment.  
Article tercer  
Les ajudes que s'assignen s'aplicaran a la reducció del principal dels préstecs que s'autoritzen.  
Els préstecs que s'autoritzaran no podran superar:  
- El 70% del total de les inversions previstes en els punts 1 a 3 de l'article 2, per a actius fixos, sense superar la quantitat de 50 milions de pessetes.  
- El 30% del total de les inversions previstes en el punt 4 de l'article 2n, per a circulant, sense superar la quantitat de 22 milions de pessetes.  
La subvenció que s'assigne a cada sol·licitud no superarà 6 punts de reducció del cost financer dels préstecs a què fa referència l'article 2, apartat b) de l'Ordre de 28 de febrer de 1994, de la Conselleria d'Indústria, Comerç i Turisme, ni podrà superar el 20% del principal d'aquells.  
Article quart  
Podran accedir a les ajudes previstes en aquesta resolució aquelles persones físiques o jurídiques que realitzen l'activitat comercial i/o de prestació de serveis, o hi accedesquen d'acord amb la Classificació Nacional d'Activitats Econòmiques, i que vulguen realitzar projectes a les PIMES comercials sempre que reunesquen les següents condicions:  
1. Que el seu caràcter siga bàsicament comercial.  
2. Que no creen o consoliden situacions que atenten contra la lliure competència.  
3. Que siguen viables econòmicament i financera.  
4. Que introduesquen modificacions que, segons el parer de la Conselleria d'Indústria, Comerç i Turisme, representen millores significatives en la funció pròpiament comercial, a través de la introducció de noves tecnologies.  
Article cinquè  
1. Les sol·licituds, dirigides a la Direcció General de Comerç en un imprès normalizat, es presentaran abans que finalitze la inversió, tret de quan es tracte de les inversions previstes en el punt 4 de l'article 2 punt 4, en els serveis territorials de Comerç corresponents, acompanyades de la següent documentació:  
a) Documentació acreditativa i identificativa de l'empresa sol·licitant i, si és el cas, del seu representant legal.  
b) Fotocòpia de la Targeta d'Identificació Fiscal.  
c) Justificació documental d'estar al corrent de les seues obligacions fiscals i davant la Seguretat Social, i també aquelles que, si escau, establesca la Generalitat Valenciana.  
d) Avantprojecte on conste:  
- Memòria detallada del projecte que es va a desenvolupar, indicant-ne els terminis d'execució.  
- Plànols de situació i distribució actual i futura.  
- Pressupostos o factures proforma de la inversió projectada.  
e) Llicència municipal d'obres i/o d'obertura/activitat o acreditació d'haver-les sol·licitat, si escau.  
f) Acusament de rebuda de la sol·licitud de préstec formulada a l'entitat financera.  
2. En tot cas, el sol·licitant haurà de comunicar si s'han concedit o sol·licitat altres ajudes o subvencions per a la mateixa finalitat, procedents de qualsevol administració pública o ens públic.  
3. La Direcció General de Comerç podrà demanar al sol·licitant que presente altres documents o dades complementàries que estime necessaris per a la resolució de l'expedient.  
Article sisè  
El termini de presentació de sol·licituds de concessió d'ajudes serà el comprés entre l'1 de gener i el 15 de setembre de cada exercici pressupostari i per a les inversions que es vagen a realitzar-hi.  
Article setè  
En funció de la diferenciada problemàtica geogràfica i/o sectorial dels establiments comercials, la Direcció General de Comerç podrà establir criteris de prioritat a l'hora de tramitar i concedir les corresponents subvencions.  
Article vuitè  
En allò no previst en aquesta resolució s'aplicarà l'Ordre de 28 de febrer de 1994, de la Conselleria d'Indústria, Comerç i Turisme, per la qual es regulen les ajudes al sector de la distribució en matèria de reforma d'estructures comercials.  
DISPOSICIÓ ADDICIONAL  
Per a l' exercici 1994, el finançament de les ajudes previstes en aquesta resolució serà l'establerta en la disposició addicional segona de l'Ordre de 28 de febrer de 1994, de la Conselleria d'Indústria, Comerç i Turisme.  
DISPOSICIÓ TRANSITÒRIA  
Podran acollir-se a les ajudes establertes en aquesta resolució les sol·licituds que s'hagen presentat abans de la publicació de l'Ordre de 28 de febrer de 1994, de la Conselleria d'Indústria, Comerç i Turisme.  
DISPOSICIÓ FINAL  
Aquesta resolució entrarà en vigor el día que es publique en el Diari Oficial de la Generalitat Valenciana.  
València, 1 de març de 1994.- El director general de Comerç: Luis Manuel Boyer Cantó.